送江充之郎中知溫州
作者：喻良能
朝代：宋

paragraphs: 巖廊拱神聖，岳牧用才良。
委寄晉藩鎮，飛騰漢省郎。
縑推非矯激，綿蕝豈尋常。
花粲揮毫玉，風生漱齒霜。
兒童騎截竹，父老候甘棠。
五馬晴薰細，雙旌曉月凉。
清香凝燕寢，春草夢池塘。
乳哺蘇民瘼，生薪束吏行。
謝樓山色凈，孤嶼海天長。
信美毋多戀，遄歸覲建章。